
 18.8.2020
 BG
 Официален вестник на Европейския съюз
 L 271/1
 РЕГЛАМЕНТ ЗА ИЗПЪЛНЕНИЕ (ЕС) 2020/1197 НА КОМИСИЯТА
 от 30 юли 2020 година
 за установяване на технически спецификации и правила по силата на Регламент (ЕС) 2019/2152 на Европейския парламент и на Съвета за европейската бизнес статистика и за отмяна на 10 правни акта в областта на бизнес статистиката
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2019/2152 на Европейския парламент и на Съвета за европейската бизнес статистика и за отмяна на 10 правни акта в областта на бизнес статистиката (1), и по-специално член 7, параграф 1, член 9, параграф 2, член 10, параграфи 5 и 6, член 17, параграф 6 и член 18, параграф 1 от него,
 като има предвид, че:
 (1)
 С Регламент (ЕС) No 2019/2152 бе установена обща нормативна уредба за разработване, изготвяне и разпространяване на европейска бизнесстатистическа информация.
 (2)
 Рамката за европейските регистри на предприятията за статистически цели представлява основен елемент на такава обща уредба, като позволява организирането и съгласуването на статистическите проучвания чрез осигуряване на хармонизирана рамка за формирането на извадки.
 (3)
 Необходимо е да се определят изискванията за данните във връзка с изготвянето на бизнесстатистическа информация, така че да се изготвят данни, подлежащи на сравняване между държавите членки, и да се постигне хармонизация във всички области на бизнес статистиката.
 (4)
 За европейската бизнес статистика следва да се прилага принципът на икономическата собственост, описан в Регламент (ЕС) No 549/2013 на Европейския парламент и на Съвета (2). Той следва да бъде прилаган възможно най-широко, като се отчитат обоснованите потребности на ползвателите, разполагаемостта на данните и отражението от гледна точка на разходите и тежестта, доколкото не противоречи на принципите и целите на някои видове бизнес статистика, предвидени в настоящия регламент.
 (5)
 За установяване на изискванията за данните е необходимо да се определят основните промишлени групировки (ОПГ) и другите специални обобщени данни за кодовете по статистическата класификация на икономическите дейности в Европейския съюз (NACE, или КИД).
 (6)
 Необходимо е да се определят основните променливи и понятия за бизнес статистиката, така че да се изготвят данни, подлежащи на сравняване между държавите членки, и да се постигне хармонизация във всички области на бизнес статистиката.
 (7)
 За да бъде намалена тежестта за предприятията и въз основа на принципа на пропорционалността, изискванията за данните трябва да бъдат опростени, като се вземат предвид размерът и значимостта на частностопанския сектор на икономиките на държавите членки.
 (8)
 Трябва да бъдат установени особени разпоредби, които ще се прилагат за данните по тема „Международна търговия със стоки“, за търговията по характеристики на предприятията, както и за областта „Краткосрочна бизнес статистика“.
 (9)
 Засилването на икономическата глобализация създава предизвикателства пред изготвянето на европейска бизнесстатистическа информация понастоящем. Чрез изискването за записване на данни от многонационалните групи от предприятия рамката за европейските статистически бизнес регистри създава основа за подобряването на различни видове статистика, свързана с глобализацията. Някои от тези видове статистика обхващат цялата икономика и затова е необходимо рамката за европейските статистически бизнес регистри да обхваща всички отрасли на икономиката.
